FI Euroopan unionin virallinen lehti CE 84/531

(2004/C 84 E/0608)

KIRJALLINEN KYSYMYS P-0094/04

esittäjä(t): Adriana Poli Bortone (UEN) komissiolle

(16. tammikuuta 2004)

Aihe: Tupakan yhteisen markkinajärjestelyn uudistaminen

Komissio hyväksyi 18. marraskuuta 2003 joukon lainsäädäntöehdotuksia tupakan yhteisen markkinajärjestelyn uudistamiseksi. Kyseisiin ehdotuksiin sisältyy nykyisen yhteisen markkinajärjestelyn purkaminen ja kaikkien tupakantuotannolle Euroopan unionissa maksettavien tukien asteittainen lakkauttaminen.

Koska tukien lakkauttaminen merkitsee koko Euroopan unionin tupakantuotannon loppumista, alan jalostusyrityksille ei jää muuta vaihtoehtoa kuin hankkia raaka-aineensa ulkomailta. Voiko komissio ilmoittaa edellä esitetyt seikat huomioon ottaen:

— katsooko se, että tupakanviljelyn asteittaisesta lopettamisesta joillakin Euroopan unionin alueilla aiheutuvat sosioekonomiset ongelmat tulevat kuitatuiksi sillä, että tupakoinnin torjunnan alalla saavutetaan edistystä;

— katsooko se olevan ristiriitaista, että toisaalta Euroopan unionin tupakantuotanto ajetaan alas ja toisaalta ei laadita minkäänlaisia suojatoimia tupakan tuontia varten;

— katsooko se, että Euroopan unionin tupakantuotannon alasajo on tarkoituksenmukaista, vaikka tupakointi on edelleen laillista ja vaikka tupakalla on vahvasti kysyntää markkinoilla?

Franz Fischlerin komission puolesta antama vastaus

(11. helmikuuta 2004)

Raakatupakka-alan uudistuksen tarkoituksena ei ole ajaa unionin tupakantuotantoa alas, kuten arvoisa parlamentin jäsen väittää.

Uudistuksen tarkoituksena on korvata tuotetuki tuottajille maksettavalla tulotuella, kuten on sovittu kaikkien tuotteiden osalta kesäkuun 2003 yhteisen maatalouspolitiikan (YMP) uudistuksessa. Suurin osa raakatupakan tuottajista saa edelleen saman tuen kuin tällä hetkellä, ilman että he olisivat sidottuja tupakan tuottamiseen, mutta jatkossakin on mahdollista tuottaa tupakkaa laillisesti, jos tuottajat haluavat tehdä niin.

Tupakka-alan kokonaisbudjetti pysyy samana, ja se osa, jota ei makseta tuottajille tuotantoon sidottuna tai tuotannosta irrotettuna tukena, siirretään rahoituskehykseen, jota käytetään jäsenvaltioissa, joissa kehykseen osoitettavat varat kerätään. Kehyksen varoja hallinnoidaan maaseudun kehittämistä koskevan lainsäädännön mukaisesti ja koska niitä käytetään infrastruktuurin parantamiseen tupakantuotantoalueilla ja sellaisten tuottajien tukemiseen, jotka haluavat siirtyä muihin tuotteisiin tai muuhun taloudelliseen toimintaan, niillä voidaan helpottaa tupakanviljelyalueiden sosioekonomisia ongelmia.

Koska komissio ei ole kieltämässä tupakan tuotantoa, tupakkatuotteiden maahantuonti pysyy laillisena, eikä komissio aio toteuttaa minkäänlaisia toimenpiteitä tupakan maahantuonnin estämiseksi.

Mitä tulee tupakoinnin torjuntaan, voidaan sanoa, että vaikkei tuotekohtaisten tukien poistaminen välttämättä suoraan vaikuta tupakoinnin kulutukseen lyhyellä aikavälillä, kuten komission laajennetussa vaikutustenarviointiraportissa todettiin, on selvää, että EU:n politiikan on oltava johdonmukaisempaa kansanterveyspolitiikan tavoitteiden kanssa EU:n kansalaisten luottamuksen säilyttämiseksi, ja komissio jatkaa kampanjoita, joiden avulla on tarkoitus parantaa kansalaisten tietoa kaikenlaisen tupakoinnin muotojen haittavaikutuksista.